ประกันไทยหวั่นตลาดรับประกันต่อขึ้นเบี้ยน้ำท่วม
ประกันภัยไทยหวั่นต่างประเทศจ้องขึ้นเบี้ยประกันภัยน้ำท่วม หลังไทยทำสถิติใหม่เสียหายทั่วประเทศ ยันรายย่อยไม่กระทบ
2 พ.ย. 2553

ประกันภัยไทยหวั่นต่างประเทศจ้องขึ้นเบี้ยประกันภัยน้ำท่วม หลังไทยทำสถิติใหม่เสียหายทั่วประเทศ ยันรายย่อยไม่กระทบ
นายจิรวุฒิ บุญศิริ กรรมการผู้จัดการ บริษัทไทยพาณิชย์สามัคคีประกันภัย(SCSMG) เปิดเผยว่า จากสถานการณ์น้ำท่วมสร้างความเสียหายทั่วประเทศไทย ทำให้เป็นที่กังวลว่าบริษัทประกันภัยต่อต่างประเทศอาจจะมีการปรับอัตราเบี้ยประกันภัยน้ำท่วมในปี 2554 เพิ่มขึ้น ซึ่งขณะนี้บริษัทประกันภัยไทยกำลังเดินสายเจรจาทำสัญญาประกันภัยต่อ
 



ภาพประกอบข่าว
สำหรับ การปรับเงื่อนไขอาจจะปรับในส่วนของความเสียหายส่วนเกิน เช่น เดิมถ้าเสียหายเกิน 5 ล้านบาท ส่วนที่เกินบริษัทประกันภัยต่อจะเป็นผู้จ่าย แต่หลังจากน้ำท่วมครั้งนี้อาจจะมีการปรับเพิ่มวงเงินความเสียหายให้สูงขึ้นจาก 5 ล้านบาทก็เป็นได้ เพื่อจะให้บริษัทประกันภัยเป็นคนจ่าย รวมถึง อาจจะมีการเพิ่มวงเงินความเสียหายส่วนแรกให้ลูกค้ารับผิดชอบสูงขึ้น และ ปรับเพิ่มเบี้ยประกันภัยมากขึ้น เพื่อเก็บสะสมเบี้ยไว้มาจ่ายความเสียหายจากน้ำท่วม จากเดิมที่ภัยน้ำท่วมเป็นความคุ้มครองที่บริษัทประกันภัยต่อแถมฟรี เนื่องจากประเทศไทยไม่มีภัยน้ำท่วมครั้งใหญ่มาก่อน
"เดิมเขามีการจัดความเสี่ยงที่แตกต่างกันในแต่ละพื้นที่ อย่างภาคอิสาน เสี่ยงพายุ ภาคใต้ ภาคเหนือ ภาคกลาง เสี่ยงน้ำท่วม แต่ปีนี้น้ำท่วมสร้างความเสียหายขยายวงกว้างไปทั่วประเทศ ประกันต่อต่างประเทศคงกลับมาทบทวนใหม่ แต่จะไม่กระทบกับรายย่อย หากเขาขึ้นเบี้ยผู้ที่ได้รับผลกระทบคือรายใหญ่"นายจิรวุฒิ กล่าว
ทั้งนี้ วันนี้บริษัทประกันภัยที่แจ้งให้ความช่วยเหลือผู้เดือดร้อนประกอบด้วย บริษัท วิริยะประกันภัย นำถุงยังชีพ และอาหารพร้อมรับประทานวันละกว่า 1,000 ชุด มอบให้แก่ผู้ประสบอุทกภัยในพื้นที่ภาคตะวันออกเฉียงเหนือ สมาคมประกันวินาศภัย  ลงพื้นที่มอบถุงยังชีพและน้ำดื่มช่วยเหลือผู้ประสบภัยน้ำท่วม จังหวัดชัยภูมิ จำนวนกว่า 300 ชุดบริษัทอยุธยา อลิอันซ์ ซี.พี. ประกันชีวิต  นำสิ่งของและเงินบริจาคช่วยเหลือผู้ประสบภัยน้ำท่วมจำนวน 1.05 แสนบาท